Når man snakker om Skagen, er det typisk Skagensmalerne, man taler om. Men på samme tid var der også skagenskomponisterne. Der er nu lavet en tidsmaskine, der forvandler gåturen i Byfogedskoven ved Krøyers Hus i Skagen til en musikalsk tidsrejse. Tidsmaskinen er en app, kaldet Jeg Kan Huske Skagen, der kan downloades på ens smartphone. Appen er gps-styret og virker kun, når man går rundt i Byfogedskoven. Gps'en registerer, hvor du er og sætter automatisk gang i afspilningen af de lyde og fortællinger, som er knyttet til stedet. - Det har været en drøm at få lov at lave det her projekt. Da det gik op for mig, at der har også har været komponister i Skagen, var det ligesom at ramme en guldåre, siger manden bag appen, komponisten Hans Sydow. - Jeg har forsøgt at placere historierne der, hvor det giver mening i forhold til landskabet også. Det gennemgående musikalske tema i Jeg Kan Huske Skagen er Hakon Børresens begravelsesmarch, som han skrev til Krøyers begravelse i 1909. Dele af musikken bliver spillet på Krøyers flygel, som Hakon Børresen arvede efter Kryøer, og historierne bliver fortalt af kunsterne selv i form af brevvekslinger, biografiske optegnelser og avisartikler fra samtiden, som samles i én alvidende fortæller, der kender hele historien om skagenskomponisterne. Hans Sydow komponerer det hele sammen til et landskab af historier, lyd og musik, der folder sig ud, mens du går rundt i skoven. Appen hedder Soundmap og kan hentes gratis i AppStore og GooglePlay.

Referat:
Med en app kan man nu gå på en musikalsk tidsrejse gennem skoven ved Krøyers Hus for at lære om skagenskomponisterne.